" Eins og svo oft áður í vetur lentum við undir á köflum og erum að eyða óþarfa orku í að vinna upp forskot andstæðinganna . Þetta var samt aldrei í hættu í kvöld , " sagði reynsluboltinn Ívar Grétarsson eftir sigur Selfyssinga á Aftureldingu í gærkvöldi . Ívar er einn af reynslumestu leikmönnum liðsins þrátt fyrir að vera aðeins 26 ára gamall . “ Ég hef lyft þessum bikar tvisvar áður og þetta er alltaf sama snilldin . Ég á það reyndar á restina af liðinu að ég hef lyft Evrópumeistaratitli , ” sagði Ívar glottandi en hann var í U18 ára landsliði Íslands sem varð Evrópumeistari árið 2003 . Handboltaskór Ívars hafa nokkrum sinnum farið upp í hillu og svo niður aftur en hann segir ekki koma til greina að hætta núna . “ Nei , það er ekki hægt eftir svona frábæran vetur . Við tökum efstu deildina með trukki á næsta ári og stimplum okkur rækilega inn . Ég reikna með að vera á hlaupabrettinu í sumar og tálga mig niður , ” sagði Ívar kampakátur í samtali við sunnlenska.is